Christine Antorini (S), 2009-12-04:
Jeg vil gerne på en samlet oppositions vegne sige tak for debatten, men også sige, at det jo er noget besynderligt, at vi står her og må konstatere, at regeringen tilsyneladende ikke mener noget som helst om helhedsskole.
Vi står her med et udkast til forslag til vedtagelse fra Socialdemokraterne, Det Radikale Venstre, SF og Enhedslisten, og der ligger et udkast til forslag til vedtagelse fra Dansk Folkeparti, men der er bare ingenting fra regeringen, ikke noget som helst fra Venstre og Konservative.
Undervisningsministeren har heller ikke følt sig kaldet til at gå herop på talerstolen nu, så vi havde mulighed for at stille spørgsmål.
Det får os selvfølgelig til at gøre os nogle overvejelser over, hvad det egentlig er, regeringen overhovedet mener og vil i forhold til helhedsskoler.
Er det simpelt hen, fordi der er uenighed mellem Venstre og Konservative?
Er det, fordi regeringen ikke vil genere Dansk Folkeparti?
Hvad der videre kommer på det her område, om der kommer konkrete udspil eller hvad, må så stå hen i det uvisse, til regeringen på et eller andet tidspunkt får dannet sig en mening om det.
Der er nogle ting, som jeg gerne vil tage frem her i forbindelse med den debat, der har været, for det har været tankevækkende at høre på, hvad Dansk Folkeparti og Det Konservative Folkeparti så til gengæld har sagt.
Dansk Folkeparti har været klar i mælet: Man er imod at give kommunerne frihed til at etablere helhedsskoler, hvis de vil det; man har ikke tillid til kommunerne, så det skal de bare ikke have lov til.
Det skal ske igennem dispensationer fra undervisningsministeren.
Det er ærlig snak, det er vi bare fuldstændigt uenige i, fordi vi faktisk har tillid til kommunerne.
Til gengæld er det mere broget, hvad De Konservative rent faktisk mener, for det er jo sådan, at regeringen – og der går jeg ud fra at De Konservative stadig er med – samlet har fremlagt en række forslag til afbureaukratisering, også inden for folkeskolen, og der ligger der et konkret forslag, som handler om at afskaffe loftet over undervisningstiden i de mindre klasser.
Og det er lige præcis afskaffelsen af loftet over undervisningstiden i de mindre klasser, som betyder, at man giver kommunerne frihed til, at de kan vælge at etablere helhedsskoler.
Jeg havde forstået det sådan, at Det Konservative Folkeparti støttede det her afbureaukratiseringsforslag, men det er jeg da kommet alvorligt i tvivl om, for når man hører, hvad den konservative ordfører, hr. Henrik Rasmussen, siger, forstår man, at det vil De Konservative ikke give frit slag til, for det kan blive noget forfærdeligt noget, hvor kommunerne beslutter sig for at bruge den her frihed til at etablere helhedsskoler.
De må nemlig godt bruge den, hvis der er tale om en skole med mange socialt svage, eller hvor der er mange med anden etnisk baggrund, men – og her citerer jeg den konservative ordfører – det skal ikke bruges der, hvor der er velfungerende elever.
Hvad er det for et syn på eleverne i den danske folkeskole?
Man må altså gerne etablere helhedsskoler for socialt svage, men man må bare ikke etablere helhedsskoler for alle de mange almindelige børn, som går i folkeskolen.
Derfor er jeg nødt til at spørge Det Konservative Folkepartis ordfører: Står De Konservative bag regeringens forslag om at afskaffe loftet over undervisningstiden?
For så kunne man jo risikere, at der var nogle kommuner, der valgte at bruge det på en skole med helt almindelige børn.
Eller hvad er det egentlig, regeringen mener?
Det er jo svært at tage drøftelsen, for som sagt kommer regeringen ikke med noget forslag til vedtagelse; vi har ikke fået nogen uddybninger af, hvad der kommer til at ske videre.
Men der er en mulighed i, at jeg nu tager anden runde i debatten og man igennem spørgsmålene kan komme med nogle tilkendegivelser.
Det kunne jo være, at det også kunne lokke undervisningsministeren på talerstolen, så vi kunne få en drøftelse af det.
For sådan, som det ser ud nu, står det da helt hen i det uvisse: Vil man rent faktisk fra regeringens side afskaffe loftet over undervisningstiden?
Eller skal det ske med nogle begrænsninger, sådan at såkaldt velfungerende elever ikke risikerer – med De Konservatives ord – at komme i en helhedsskole?